钦定古今图书集成/历象汇编/乾象典/第088卷 > 性理会通 > 《雪赋》北周·刘璠
## 钦定古今图书集成/历象汇编/乾象典/第088卷 > 性理会通 > 《雪赋》北周·刘璠

璠历黄门侍郎，仪同三司。尝卧疾居家，对雪兴感，乃作《雪赋》以遂志云。其辞曰：

“天地否闭，凝而成雪。”应乎元冬之辰，在于沍寒之节。
苍云暮同，严风晓别，散乱徘徊，雰霏皎洁。违朝阳之
暄煦，就凌阴之惨烈。若乃雪山峙于流沙之右，雪宫
建于碣石之东，混二仪而并色，覆万有而皆空。埋没
河山之上，笼罩寰宇之中。日驭潜于濛汜，地险失于
华嵩。既夺朱而成素，实矫异而为同。始飘飖而稍落，
“遂纷糅而无穷。萦回兮琐散，暠皓兮溟濛，绥绥兮飒
飒，瀌瀌兮沨沨，因高兮累仞，藉少兮成丰。晓分光而
映净，夜合影而通胧。似北荒之明月，若西昆之阆风。
尔乃凭集异区，遭随所适，遇物沦形，触途湮迹。何净
秽之可分，岂高卑之能择？体不常消，质无定白，深谷
夏凝，小山春积，偶仙宫而为绛，值河滨而成赤。广则
弥纶而交四海，小则淅沥而缘间隙。浅则不过二寸，
大则平地一尺。乃为五谷之精，寔长众川之魄。大壑
所以朝宗，洪波资其消释。家有赵王之璧，人聚汉帝
之金。既藏牛而没马，又冰木而凋林。已堕白登之指，
实怆黄竹之心。楚客埋魂于树里，汉使迁饥于海阴。
毙云中之狡兽，落海”上之惊禽。庚辰有七尺之厚，甲
子有一丈之深。无复垂霙与云合，唯有变白作泥沉。
本为《白雪唱》，翻作《白头吟》。吟曰：“昔从天山来，忽与狂
风阅。愬河阴而散漫，望衡阳而委绝。朝朝自消尽，夜夜空凝结。徒云雪之可赋，竟何赋之能雪。”